KIRJALLINEN KYSYMYS E-1956/99 esittäjä(t): Gerhard Hager (NI) komissiolle. Yhteisön kartellilain muuttaminen.



Virallinen lehti nro 170 E , 20/06/2000 s. 0131 - 0132



KIRJALLINEN KYSYMYS E-1956/99 esittäjä(t): Gerhard Hager (NI) komissiolle (5. marraskuuta 1999) Aihe: Yhteisön kartellilain muuttaminen Komissio aikoo muuttaa yhteisön kartellilakia niin, että nykyinen järjestelmä, jossa asiaa koskevat tarkastukset suoritetaan ennen yhteenliittymän hyväksymistä, korvattaisiin jälkeenpäin suoritettavilla tarkastuksilla. Voiko komissio tätä taustaa vasten vastata seuraaviin kysymyksiin: Miten pitkällä komission suunnitelmat ovat tämän asian suhteen? Miten edellä mainittu uudistus vaikuttaisi komission työskentelytapoihin? Kuinka kauan uuden järjestelmän mukaan kestäisi saada aikaan lopullinen päätös siitä hetkestä alkaen, kun yhteenliittymän epäiltäisiin olevan sääntöjen vastainen? Sisältääkö komission ehdotus myös sen mahdollisuuden, että henkilöt, jotka joutuvat kärsimään tappioita suoraan tai välillisesti sen takia, että yrityksen toiminta julistetaan määräysten vastaiseksi, voisivat hakea vahingonkorvausta? Mario Montin komission puolesta antama vastaus (19. marraskuuta 1999) Valkoinen kirja, jonka komissio julkaisi 28. huhtikuuta 1999(1), koskee yritysten välisiin yhteistoimintajärjestelyihin ja määräävän markkina-aseman väärinkäyttöön sovellettavien menettelysääntöjen muuttamista. Siinä ei käsitellä keskittymiä, joista on edelleen ilmoitettava ja joille on saatava hyväksyntä ennen kuin ne voidaan toteuttaa. Jäsenvaltiot ja muut kolmannet ovat toimittaneet komissiolle runsaasti kommentteja. Euroopan parlamentti ja talous- ja sosiaalikomitea ovat käsitelleet asiaa. Komissio hyödyntää saamiaan kommentteja valmistellakseen neuvostolle asetusehdotuksen, jolla on tarkoitus korvata nykyinen asetus eli asetus N:o 17/62, perustamissopimuksen 85 ja 86 artiklan ensimmäinen täytäntöönpanoasetus(2). Komissio laatii kyseisen ehdotuksen ja toimittaa sen neuvostolle todennäköisesti vuoden 2000 loppupuolella. Tällainen uudistus ja etenkin yritysten välisten yhteistoimintajärjestelyiden ilmoittamisesta luopuminen muuttaisi perusteellisesti komission työskentelytapaa. Uudistus poistaisi ilmoitusten käsittelyyn liittyvän byrokratian ja mahdollistaisi siten komissiolle keskittymisen kilpailusääntöjen vakavimpien rikkomisten poistamiseen. Yhteistoimintajärjestelyiden kieltämisestä voidaan todeta, että menettelyn kesto vaihtelee hyvin paljon tapauksesta riippuen. Valkoisessa kirjassa ehdotetaan neljän kuukauden määräaikaa, jonka kuluessa komissio ilmoittaisi kantelijoille, mihin toimenpiteisiin se aikoo ryhtyä kantelun suhteen. Ainoa jatkomenettelylle asetettu vaatimus on se, että menettely on saatettava päätökseen kohtuullisessa ajassa. Yhteisöjen tuomioistuimet varmistavat, että näin tapahtuu. Valkoisessa kirjassa ehdotetun järjestelmän mukaan yritysten väliset yhteistoimintajärjestelyt, jotka rajoittavat kilpailua eivätkä täytä 81 artiklan 3 kohdan ehtoja, ovat kiellettyjä ja mitättömiä ilman että tähän tarvittaisiin komission erillinen päätös. Tällaisten yhteistoimintajärjestelyiden uhrit voivat kääntyä kansallisten tuomioistuinten puoleen vaatiakseen korvauksia kärsimästään vahingosta. Komission ehdottama uudistus ei muuta mitenkään oikeutta saada korvauksia. (1) KOM(1999) 101 lopullinen. (2) EYVL 13, 21.2.1962, suomenk. erityispainos Alue 8 Nide 1 s. 8.